
A levulinsav-etilészter és OH-gyök elemi reakciójának vizsgálata direkt kinetikai módszer alkalmazásával

Közismert, hogy a bioüzemanyagokat (pl. bioteanolt) alternatív megújuló üzemanyagként javasolják a fosszilis eredetű üzemanyagok felváltására, így csökkenthető a növekvő CO2 koncentráció által okozott klímaváltozás. Újonnan kerültek előtérbe az ún. második generációs (2G) bioüzemanyagok, nem élelmezési célokra használt cellulóz anyagokból állítanak elő. Diákköri kutatásaimban az egyik legígéretesebb 2G bioüzemanyag, a levulinsav-etilészter (ELA) reakciókinetikai vizsgálatával foglalkoztam. Az ELA OH-gyökkel végbenő reakciójának kinetikai vizsgálatát végeztem el, amely az egyik legfontosabb reakciója a légkörben és az égésekben egyaránt.
CH3C(O)CH2CH2C(O)OCH2CH3 (ELA) + OH → termékek (1)

Célom az (1) reakció sebességi együtthatójának meghatározása volt, mintegy kezdeti lépésként, szobahőmérsékleten végezve a vizsgálatokat. A kísérleteket az ún. direkt reakciókinetikai módszerek sorába tartozó impulzuslézer-fotolízissel végeztem, amelyet az OH-gyök koncentráció időbeli változásának követésére rezonancia-fluoreszcenciás detektálással kapcsoltam össze. Az OH-gyököt a salétromsav lézer-villanófény fotolízisével állítottam elő (HNO3→ OH + NO2). Az OH-gyök időbeli változását a reaktáns ELA jelenlétében, a ms időskálán követtem nyomon. A kísérleteket pszeudo-elsőrendű körülmények között, nagy ELA feleslegben végeztem [ELA] >> [OH]0 ≈ 5,5 × 1011 molekula cm–3. A fenti ábrán egy jellemző kísérlet mérési eredményeit mutatom be. Az ábra beékelt részén az OH lecsengések láthatók féllogaritmikus ábrázolásban. Az ábra fő részén a lecsengések időállandója, a pszeudo-elsőrendű sebességi együtthatókat ábrázoltam az ELA kocentrációjának függvényében. Az egyenes meredeksége adja az (1) vizsgált reakció sebességi állandóját. A sebességi együttható meghatározását szobahőmérsékleten végeztem, széles tartományban változtatva az egyéb mérési paramétereket. Végeredményül k1(298 K) = (3,43 ± 0,36) 10–12 cm3 molekula–1s–1 értéket kaptam, ami az első sebességi együttható érték a szakirodalomban.



